arnastofnun/IGC-2024 huggingface dataset:
Farið

Frá Hlöðuvöllum yfir Farið að Fremstaveri.

Slóðin á kortinu sýnir göngubrúna yfir Farið við suðvesturhorn Einifells. Hestamenn fara á vaði um kílómetra norðar, við norðvesturhorn Einifells.

Seinni helmingur Eyfirðingavegar, sem lá frá Þingvöllum inn á Kjalveg sunnan Bláfells. Þetta er hlutinn frá Hlöðuvöllum til Bláfells. Að fornu og fram eftir öllum öldum var þetta að nokkru leyti gróið land, en varð á 20. öld að mestu sandblásin eyðimörk. Minjar um leiðina eru því að mestu foknar burt, nema undir Fagradalsfjalli. Væntanlega hefur Farið verið minna vatnsfall að fornu, en núna þarf að fara varlega yfir það. Þessi leið hafði þann kost umfram leiðir um byggðir Bláskógasveitar, að vatnsföll voru færri og vatnsminni á fjöllum. Þessa leið fór Árni Oddsson lögmaður vorið 1618 mikla þeysireið austan úr Vopnafirði til stuðnings föður sínum, Oddi Einarssyni biskupi, í deilum hans við Herluf Daa höfuðsmann.

Förum frá Hlöðuvöllum í 460 metra hæð suðvestur yfir Lambahraun og Rótarsand í Hellisskarð milli Högnhöfða að vestan og Kálfstinds að austan. Við förum sunnan við hólinn í miðju skarðinu og síðan niður með Högnhöfða. Þegar við komum niður úr skarðinu, sveigjum við til suðausturs og förum suður fyrir Svínafell. Þaðan förum við norðaustur að norðurhlið Sandfells, þar sem er horfin Norðlingatjörn, og síðan beint norður að Fagradalsfjalli. Þar má enn sjá miklar götur. Undir Einifelli förum við yfir Farið og síðan áfram til austurs undir Sandvatnshlíð að núverandi vegi yfir Kjöl suðvestan Bláfells. Við förum þvert yfir veginn að fjallaskálanum í Fremstaveri.

39,3 km

Árnessýsla

Skálar:

Hlöðuvellir: N64 23.913 W20 33.488.

Kiddakot: N64 25.783 W20 19.131.

Þriðja ríkið: N64 26.410 W20 18.140.

Fremstaver : N64 27.023 W19 56.417.

Nálægir ferlar: Fremstaver, Hvítárvatn.

Nálægar leiðir: Hlöðufell, Skessubásavegur, Eyfirðingavegur, Miðdalsfjall, Brúarárskörð, Miðfell, Hellisskarð, Helludalur, Skjaldbreiður, Hagavatn.

Skrásetjari: Jónas Kristjánsson

Heimild: Árbækur Ferðafélagsins
Fanndalsskarð

Frá Gljúfraborg í Breiðdal um Fanndalsskarð til þjóðvegar 96 í Stöðvarfirði.

Byrjum við Gljúfraborg eða Þverhamar í Breiðdal. Förum norðnorðaustur upp Fanndal beint í Fanndalsskarð í 650 metra hæð. Úr skarðinu förum við norður og niður brattann í Fossdal, þar sem við sameinumst leið um Fossdalsskarð. Þaðan förum við áfram niður fjallið. Að lokum förum við austur láglendið að þjóðvegi 96 í Stöðvarfirði.

5,3 km

Austfirðir

Nálægar leiðir: Gunnarsskarð, Fossdalsskarð, Stöðvarskarð.

Skrásetjari: Jónas Kristjánsson

Heimild: Breiddalur.is
Fannalág

Frá Hrafnfirði um Fannalág til Sópanda í Lónafirði.

Létt, en mjög brött gönguleið.

Förum frá Álfsstöðum norðvestur á fjallið og náum 440 metra hæð í Fannalág vestan við Mánafell. Þaðan förum við norður og niður í Sópanda.

5,0 km

Vestfirðir

Ekki fyrir hesta

Nálægar leiðir: Hrafnfjörður, Sópandi, Lónafjörður.

Skrásetjari: Jónas Kristjánsson

Heimild: Útivistarkort
Fallegiklettur

Frá Skeggjastöðum í Jökuldal um Fljótsdalsheiði að Fjallsseli í Fellum.

Forn leið yfir Fljótsdalsheiði austanverða.

Förum frá Skeggjastöðum suðaustur Skeggjastaðaheiði og Teigaselsheiði og suður fyrir Tindafell, þar sem við beygjum til austurs. Förum sunnan Litla-Sandvatns og norðan Sandvatns, á veg um Grasöxl og Fallegaklett suðaustur að Fjallseli í Fellum. Þar er komið á leið frá Hróarstungu um Stekkás að Lagarfljóti.

5,6 km

Austfirðir

Skrásetjari: Jónas Kristjánson

Heimild: Kortavefur LH
Fagridalur

Frá Kaldbak í Hrunamannahreppi til Brúarhlaða við Hvítárbrú.

Tengileið milli reiðleiða í Hreppum og Tungum. Áður var farið um Foss, en vegna girðinga hefur þjóðleiðin færzt upp fyrir Tungufell. Hún er dæmi um, að reiðleiðir færast stundum upp fyrir heimalönd, þegar þau lenda í eigu þéttbýlisbúa, sem ekki skilja fornan og nýjan umferðarrétt um eignarlönd. Reiðgatan er orðin mjög skýr, enda vikulega farin af Íshestum.

Skemmtilegt er að fara um Fagradal og útsýni er fjölbreytt af hálsinum ofan við Kluftir yfir lönd Kaldbaks og Hörgsholts. Á Kluftum var Huppa frá Kluftum, frægasta kýr landsins og formóðir allra kúa á landinu. Kluftir hafa lengi verið í eyði. Á þessari leið eiga engir bílar að geta verið á ferð.

Förum frá Kaldbak í 220 metra hæð suður heimreiðina að slóð vestur yfir túnið. Fylgjum henni á brú yfir Kluftá, um eyðibýlið Kluftir og upp úr efsta horni túngirðingarinnar. Þaðan er slóð yfir háls til Fagradals. Förum þá slóð og síðan þvert yfir dalinn og Litlu-Laxá inn á slóð frá Berghyl á vesturbakka árinnar. Við fylgjum þeirri slóð inn Fagradal og síðan beint norður á Tjarnheiði, um Fosstorfur og Selmýri. Við höldum beint áfram heiðina, förum í 340 metra hæð austan við Hlíðarfjall. Á Hádegishæð komum við á jeppaslóð, sem þræðir niður Hlíðarfjall í Tungufellsdal. Við förum reiðslóð til vesturs og suðurs. Förum yfir þjóðveg 30 um Hrunamannahrepp á mótum þess vegar og þjóðvegar 349 um Tungufellsdal. Fylgjum síðan þjóðvegi 30 að brúnni á Hvítá við Brúarhlöð.

18,5 km

Árnessýsla

Nálægir ferlar: Kaldbaksland, Kaldbaksvað, Laxárgljúfur, Fjallmannaleið, Litla- Laxá, Laxárdalsvað.

Nálægar leiðir: Stóra-Laxá, Tjarnheiði, Hrunamannahreppur, Tungufellsdalur, Gullfoss.

Skrásetjari: Jónas Kristjánsson

Heimild: Jónas Kristjánsson og Herforingjaráðskort
Fagraskógarfjall

Frá Hítardal á Mýrum að hestarétt ofan við Kaldármela.

Tengileið milli reiðleiða á Mýrum og í Hnappadal.

Grettisbæli er strýta með helli í Fagraskógarfjalli, þar sem Grettir hafðist lengi við. Leiðin liggur undir strýtunni.

Byrjum á vegi frá Hítardal að Hítarvatni, rétt vestan bæjar í Hítardal. Förum þaðan eftir veiðivegi suðvestur að Hítará og Fagraskógarfjalli. Rétt sunnan við eyðibýlið Velli förum við yfir Hítará og eftir götum undir fjallinu fyrir suðausturhorn þess. Við erum þar undir Grettisbæli og Fagraskógarfjalli. Förum vestur með fjallinu um eyðibýlin Moldbrekku og Skóga og síðan norður með fjallinu að rétt við Kaldá í mynni Kaldárdals. Þaðan er farið niður með ánni um Hraunsmúla að Kaldármelum.

11,6 km

Borgarfjörður-Mýrar, Snæfellsnes-Dalir

Nálægir ferlar: Svínbjúgur, Múlavegur, Kolbeinsstaðafjall.

Nálægar leiðir: Hítardalur.

Skrásetjari: Glaður, hestamannafélag

Heimild: Jónas Kristjánsson
Fagranesskarð

Frá Hlíð á Langanesi um Fagranesskarð til Fagraness á Langanesi.

Förum frá Hlíð suðaustur um Dagmálaskarð á Dagmálafjall í 200 metra hæð og síðan suðaustur um Fagranesskarð í Varp í 200 metra hæð milli Naustanna að norðaustan og Þverárhyrnu að suðvestan. Þaðan suðvestur á Bæjarfjall og suður hlíðina að Fagranesi.

11,5 km

Þingeyjarsýslur

Nálægar leiðir: Heiðarfjall, Fontur.

Skrásetjari: Jónas Kristjánsson

Heimild: Herforingjaráðskort
Fagradalsskarð

Frá Fagradal í Breiðdal um Fagradalsskarð að Fossgerði í Berufirði.

Þetta er gömul þjóðleið. Hún er falleg, meðfram fossum og næsta greið, án kletta og skriða. Umhverfis eru hvöss og fjölbreytt fjöll á báða bóga.

Förum frá bænum Fagradal suðvestur Fagradal og síðan suður og upp úr dalbotninum í Fagradalsskarð í 620 metra hæð milli Hrossatinds að austan og Grjóthólatinds að vestan. Síðan suður og suðaustur um Krossdal og suður eftir dalnum að Fossgerði.

12,2 km

Austfirðir

Nálægar leiðir: Reindalsheiði, Berufjarðarskarð, Skammadalsskarð, Krossskarð.

Skrásetjari: Jónas Kristjánsson

Heimild: Árbækur Ferðafélagsins
Fagradalsfjörur

Frá Hringsteinum á Skógarströnd um Fagradalsfjörur að Þingeyri á Skógarströnd.

Þessi leið er öll á fjöru og verður að sæta sjávarföllum.

Förum frá Hringsteinum út á fjöruna og fylgjum henni norðvestur um fjöruna, landmegin um Heinabergsey og sjávarmegin við Langanes. Tökum land á Þingeyri.

10,2 km

Snæfellsnes-Dalir

Ekki fyrir göngufólk

Nálægar leiðir: Ásólfsgata.

Skrásetjari: Jónas Kristjánsson

Heimild: Útivistarkort
Eyvindarstaðaheiði

Frá Goðdalafjalli í Skagafirði að Ingólfsskála norðan Hofsjökuls.

Byrjum á þjóðvegi 752 í 220 metra hæð fyrir norðan Goðdalakistu hjá eyðibýlinu Hálsakoti. Förum jeppaslóð upp Goðdalafjall í 560 metra hæð og suður eftir fjallinu endilöngu. Förum austan Leirtjarnar og vestan við Melrakkadal og Hofsdal. Slóðin liggur um einn kílómetra vestan við fjallaskálann Hraunlæk norðan við Þröngagil. Áfram förum við beint suður heiðina, austan við Fremri-Hraunkúlu að fjallaskálanum Skiptabakka við Vestari-Jökulsá. Síðan förum við suður á bóginn, alltaf nokkru vestan við Jökulsá unz við komum á leið vestan úr Skiptamel. Hún er nokkru norðan við hinn gamla Eyfirðingaveg norðan Hofsjökuls. Við beygjum þvert til austurs og förum slóðina að fjallaskálanum Ingólfsskála, sem er í 830 metra hæð á Eyfirðingavegi.

22,0 km

Skagafjörður

Skálar:

Hraunlækur: N65 11.573 W19 02.973.

Skiptabakki: N65 07.914 W19 04.335.

Ingólfsskáli: N65 00.452 W18 53.820.

Jeppafært

Nálægir ferlar: Hofsafrétt.

Nálægar leiðir: Gilhagadalur, Stafnsvötn, Geirhildarstígur, Skiptamelur, Ingólfsskáli, Gimbrafell, Strompaleið.

Skrásetjari: Jónas Kristjánsson

Heimild: Útivistarkort
Eyvindarkofaver

Frá Vaðbrekku í Hrafnkelsdal um Eyvindarkofaver að þjóðvegi 910 norðaustan við Eyrarselsvatn á Fljótsdalsheiði.

Hrafnkels saga Freysgoða segir, að utan á Eyvindarfjöllum hafi Eyvindur Bjarnason, bróðir Sáms, fallið fyrir Hrafnkeli Freysgoða við Eyvindartorfu og sé þar heygður. Í Hrafnkelsdal hafa fundizt leifar byggðar á tuttugu stöðum. Talið er, að öll byggðin hafi farið í eyði um langt árabil við eldgos við Veiðivötn á síðari hluta 15. aldar. Á síðari árum útlegðar sinnar er sagt, að Fjalla-Eyvindur hafi um skeið hafzt við í Eyvindarkofaveri hjá Eyvindarfjöllum og lagzt á fé bænda. Þeir hafi farið að honum, en hann komist undan á handahlaupum. Festust hestar þeirra í Eyvindarkeldu og slapp hann við svo búið. Örnefnin á svæðinu eru þó fremur kennd við Eyvind, bróður Sáms í Hrafnkels sögu Freysgoða.

Förum frá Vaðbrekku í Hrafnkelsdal austur yfir Hrafnkelu og áfram austur á brattann og beygjum suður fyrir Háurð. Síðan suðaustur um Skál að Hölkná og nokkurn spöl suður með ánni. Síðan aftur suðaustur í Fjallaskarð í Eyvindarfjöllum. Austan skarðsins er fjallakofinn Fjallaskarð við Eyvindarkofaver. Við förum austsuðaustur að þjóðvegi 910 á Fljótsdalsheiði.

20,0 km

Austfirðir

Erfitt fyrir göngufólk

Skálar:

Fjallaskarð: N65 01.685 W15 22.312.

Nálægar leiðir: Fljótsdalsheiði, Vegkvíslar, Sænautasel, Aðalbólsleið, Kárahnjúkar.

Skrásetjari: Jónas Kristjánsson

Heimild: Útivistarkort
Eyvindará

Frá Grund í Jökuldal um Fljótsdalsheiði að Bessastöðum í Fljótsdal.

Hliðarleið af gamalli þjóðleið austur-vestur yfir Fljótsdalsheiði og liggur hún norður að Jökulsá andspænis Grund á Jökuldal í stað Brúar.

Byrjum austan Jökulsár á Dal, andspænis Grund í Jökuldal. Þangað er stutt frá brúnni milli Klaustursels og Hákonarstaða. Förum suður með Eyvindará, síðan austur um Ytri-Vegakvísl og Sandskeiðiskíl, suðsuðaustur á Vegufs. Þaðan er leið norður Þrívörðuháls. Við förum suðaustur að vegi 910 við Sauðabanalæk ofan við Bessastaði í Fljótsdal.

23,8 km

Austfirðir

Nálægar leiðir: Vegkvíslar, Fljótsdalsheiði, Þrívörðuháls, Eiríksstaðavegur.

Skrásetjari: Jónas Kristjánsson

Heimild: Herforingjaráðskort
Eystripollar

Frá Sesseljubúð við Vatnahjallaveg um Eystripolla til Laugafells.

Eystripollar eru austan við Austari-Jökulsá, rústaflói með gróðurkraga, sem var einn helzti áfangastaðurinn á Vatnahjallavegi og sjást þar miklir götuslóðar.

Byrjum á Vatnahjallavegi milli Eyjafjarðar og Ingólfsskála. Sunnan Sesseljubúðar og nálægt Eystripollum förum við þverleið til suðsuðausturs um Eystripolla og Lambalæk að Strompaleið, sem liggur milli Ingólfsskála norðan Hofsjökuls og Laugafells við Sprengisand.

9,8 km

Skagafjörður, Eyjafjörður

Skálar:

Sesseljubúð: N65 06.700 W18 25.840.

Laugafell : N65 01.703 W18 19.934.

Hjörvarsskáli: N65 01.636 W18 19.926.

Jeppafært

Nálægir ferlar: Hofsafrétt, Háöldur.

Nálægar leiðir: Vatnahjalli, Gimbrafell, Laugafell, Kiðagil.

Skrásetjari: Jónas Kristjánsson

Heimild: Útivistarkort
Eyrarnes

Frá þjóðvegi 50 við afleggjara að Hamraendum í Stafholtstungum meðfram Hvítá að þjóðvegi 522 við Miðgarðsafleggjara.

Förum frá þjóðvegi 50 suðaustur að Þverá og meðfram ánni, unz við erum andspænis Neðra-Nesi. Förum þar áfram suðaustur á tangann og yfir á hinn tangann milli Þverár og Hvítár. Þar förum við upp með ánni framhjá Langholtsvaði og Ámótsvaði og áfram norðnorðaustur með Hvítá að Miðgarði. Þaðan förum við norður á þjóðveg 522.

11,0 km

Borgarfjörður-Mýrar

Erfitt fyrir göngufólk

Skrásetjari: Kortavefur LH

Heimild: Kortavefur LH
Eyrarfjall

Frá botni Mjóafjarðar um Eyrarfjall til botns Ísafjarðar.

Byrjum við Botn í Mjóafirði. Förum suður sneiðing á Eyrarfjall, yfir þjóðveg 61 og suðaustur fyrir norðan Eyjavötn. Við förum áfram suðaustur fyrir norðan Hestakleifarvatn fram á Hestakleif. Niður kleifina að botni Ísafjarðar.

6,5 km

Vestfirðir

Nálægar leiðir: Glámuheiði, Skálmardalsheiði, Vatnsfjörður.

Skrásetjari: Jónas Kristjánsson

Heimild: Herforingjaráðskort
Eyjavað

Frá Þrándarholti yfir Þjórsá.

Eyjavað er nú óreitt og aflagt. Reynið ekki að fara það.

Gissur Þorvaldsson jarl reið það 1264 með flokk sinn og fangna Oddaverja daginn áður en hann lét taka Þórð Andrésson af lífi.

3,2 km

Árnessýsla, Rangárvallasýsla

Ekki fyrir hesta

Ekki fyrir göngufólk

Nálægar leiðir: Þjórsá.

Skrásetjari: Jónas Kristjánsson

Heimild: Sturlunga
Eyjar

Frá þjóðvegi 984 við Heyskála um Eyjar að mótum Jökulsár á Dal og Lagarfljóts.

Farið er eftir gömlum götum um landgræðslusvæði.

Förum frá Heyskálum norðaustur með Selfljóti út að hafi. Þaðan um þrjá kílómetra vestur um Sjávarsandsþúfur meðfram ströndinni að Klúkuleiru. Síðan suðvestur um Jórvíkurrima upp að þjóðvegi 984 rétt austan við Stekkamela. Þaðan til vesturs norðan þjóðvegarins að Hóli við Lagarfljót. Norðaustur meðfram fljótinu út að sjó og síðan vestur með sjávarkambinum út að sameiginlegum ósi Lagarfljóts og Jökulsár. Unnt er að panta ferju fyrir göngufólk yfir fljótið.

27,4 km

Austfirðir

Skrásetjari: Jónas Kristjánsson

Heimild: Útivistarkort
Eyjafjöll

Frá Brekkum í Mýrdal um Holtsós að Skálakoti undir Eyjafjöllum.

Fáið í Skálakoti leiðsögn yfir Holtsós, sem er sífelldum breytingum undirorpinn. Skógafoss er 60 metra hár og 25 metra breiður, einn fegursti foss landsins. Hann var friðlýstur árið 1987 sem náttúruvætti. Sagnir segja, að landnámsmaðurinn Þrasi Þórólfsson hafi kastað gullkistu í helli bak við fossinn. Í Skálakoti er margvísleg þjónusta við hestamenn. Þar er hægt að fá leiðsögn yfir Holtsós.

Förum frá Brekkum norður skarðið milli Kamba að austan og Búrfells að vestan. Förum vestnorðvestur fyrir norðan Litlahöfða að Álftagróf. Síðan vestur að Bæjarhaus og sunnan við Fell suðaustur um Klifandi að þjóðvegi 1 austan við Pétursey. Með þjóðveginum vestur að Skógum og Drangshlíðarfjalli og áfram vestur að þjóðvegi 243 suður með Bakkakotsá. Förum suður og síðan vestur þann veg að Berjanesi. Þar förum við til vesturs fyrir sunnan Holtsós og síðan norður yfir hann, þar sem hann mjókkar. Síðan norður með Holtsá að þjóðvegi 1 og yfir hann að Skálakoti í Eyjafjöllum.

44,0 km

Rangárvallasýsla, Skaftafellssýslur

Ekki fyrir göngufólk

Nálægar leiðir: Holtsós, Arnarstakksheiði, Heiðarvatn, Heiðardalsvegur, Miðskálaheiði.

Skrásetjari: Jónas Kristjánsson

Heimild: Jónas Kristjánsson
Eyjabakkar

Frá Snæfellsskála um Eyjabakka að Laugarfellsskála.

Ekki er fært með hesta um sjálfa Eyjabakka, aðeins í jarðri þeirra. Hafið samband við skálavörðinn í Snæfellsskála.

Frægt votlendi suðaustan undir Snæfelli, sem átti að leggja undir virkjunarlón. Leiðin liggur milli Snæfells og Eyjabakka og er ekki jeppafær vegna bleytu. Eyjabakkar eru um tíu kílómetra frá jökli og hallinn afar lítill, um fimm metrar á allri leiðinni. Jökulsá á Fljótsdal flæmist um bakkana. Þetta er gamalt lónstæði, blautt gróðurlendi, sem er kjörlendi fyrir heiðagæs. Á leiðinni má meðal annars sjá brok og stör, fjalldrapa, blágresi, steindeplu, mýrelftingu og klukkublóm.

Förum frá Snæfellsskála til suðurs fyrir austan Langahnjúk. Beygjum síðan til austurs um Þjófadali. og síðan norðaustur með Snæfelli. Förum yfir Þjófagilsá og undir Snæfellshálsi meðfram Eyjabökkum norðaustur um Snæfellsnes og um Hafursárufs og undir Hafursfelli og Laugafelli, skammt frá Kirkjufossi, í Laugarfellsskála. Þaðan er stutt norður á þjóðveg 910.

35,5 km

Austfirðir

Skálar:

Snæfell: N64 48.233 W15 38.569.

Hálsakofi: N64 46.036 W15 30.633.

Laugakofi: N63 59.392 W19 03.683.

Nálægar leiðir: Vesturöræfi, Snæfell.

Skrásetjari: Jónas Kristjánsson

Heimild: Útivistarkort
Eyhildarholt

Frá gömlu brúnni á Völlum yfir Héraðsvötn norður með vötnunum að Eyhildarholti í Hegranesi.

Fáið fylgd frá Eyhildarholti yfir vaðið á vestari grein Héraðsvatna. Þetta er gömul þjóðleið, en hafa þarf gætur á vaðinu.

Byrjum við gömlu brúna á Völlum yfir Héraðsvötn, rétt norðan nýju brúarinnar. Förum norðvestur með farvegum flóða úr Héraðsvötnum norður í Sporða og þaðan áfram norður með farvegunum á jeppaslóð að bakka Héraðsvatna. Fylgjum bakkanum, unz við komum til móts við Eyhildarholt í Hegranesi. Förum þar yfir Héraðsvötn að Eyhildarholti og síðan norður með heimreið að þjóðvegi 764 um Hegranes.

12,3 km

Skagafjörður

Ekki fyrir göngufólk

Skrásetjari: Jónas Kristjánsson

Heimild: Ingimar Ingimarsson
Eyfirðingavegur

Frá Skógarhólum með suðurjaðri Skjaldbreiðar að skála á Hlöðuvöllum.

Þetta er gamli Eyfirðingavegurinn. Nú á tímum taka hestamenn krók eftir jeppaslóð frá Gatfelli suður fyrir Söðulhóla og síðan norðaustur með Tindaskaga að Kerlingu. Fjölfarin reiðleið að fornu og nýju. Ein fegursta reiðleið landsins, umlukt bröttum fjöllum. Úr Goðaskarði er fögur fjallasýn til Skjaldbreiðar og Tindaskaga. Útsýnið verður enn tröllslegra, þegar við nálgumst bratta Skriðuna. Á þeim slóðum orti Jónas Hallgrímsson um Skjaldbreið, “fjallið allra hæða val”.

Hlöðuvellir eru gróðurlendi, góður áningarstaður. Þar skorti fyrrum vatn á sumrin, en Ferðafélag Íslands hefur borað eftir vatni við skálann. Hrikaleg fjöll gnæfa að völlunum úr öllum áttum. Tignarlegast er Hlöðufell, 1190 metra hár móbergsstapi með grágrýtiskolli, hömrum girtur. Uppgöngugil er við skálann og er gengið upp með því að vestanverðu. Vegurinn lá áður áfram austur um Hellisskarð og síðan suður fyrir Svínafell og þaðan norðaustur að Fagradalsfjalli. Yfir Farið sunnan Einifells og þaðan undir Sandvatnshlíð austur á núverandi Kjalveg við Bláfell.

Förum frá Skógarhólum með þjóðvegi 52 sunnan og austan undir Ármannsfelli, unz við komum á Hofmannaflöt. Þaðan förum við norðaustur Eyfirðingaveg vestan við Fremra-Mjóafell, um Biskupsflöt og austur Goðaskarð og áfram austan við Innra-Mjóafell norðaustur að Gatfelli. Þar beygjum við meira til austurs yfir Skjaldbreiðarhraun um Söðulhólagjá í átt að Kerlingu sunnan Skjaldbreiðar. Förum milli Kerlingar og norðurenda Tindaskaga, síðan yfir Þjófahraun austur að Skriðu og norðaustur með Skriðu og Skriðuhnjúk vestanverðum í 520 metra hæð og þaðan austur á Hlöðuvelli suðvestan við Hlöðufell. Þar er fjallaskáli í 460 metra hæð.

11,1 km

Árnessýsla

Skálar:

Skógarhólar: N64 17.779 W21 04.807.

Skjaldborg: N64 22.153 W20 45.369.

Dalbúð: N64 22.100 W20 45.290.

Hlöðuvellir: N64 23.913 W20 33.488.

Nálægir ferlar: Bláskógaheiði, Kálfstindar.

Nálægar leiðir: Selkotsvegur, Kóngsvegur, Leggjabrjótur, Gagnheiði, Skógarkot, Lyngdalsheiði, Hrafnabjörg, Biskupavegur, Klukkuskarð, Skessubásavegur, Miðdalsfjall, Brúarárskörð, Miðfell, Helludalur, Hellisskarð, Farið, Hlöðufell.

Skrásetjari: Jónas Kristjánsson

Heimild: Jónas Kristjánsson
Eyðisdalur

Frá Tungu í Hörðudal um Eyðisdal til Hundadals í Miðdölum.

Vífilsdalur heitir eftir þræl Auðar djúpúðgu, sem hún gaf frelsi. Hann var afi Guðríðar Þorbjarnardóttur, sem á miðöldum var víðförlasta kona veraldar. Í Hundadal bjó Hrafn Oddsson, sem hleypti upp á fjall undan Þorgils skarða.

Förum frá Tungu suðsuðaustur Hörðudal og Vífilsdal. Síðan vestur á fjallið og beygjum þar uppi þvert til norðurs og síðan norðnorðaustur og niður í Hundadal. Við förum norður dalinn og yfir veg 60 að bænum Hundadal.

13,1 km

Snæfellsnes-Dalir

Nálægir ferlar: Sópandaskarð, Sanddalur.

Nálægar leiðir: Hallaragata.

Skrásetjari: Jónas Kristjánsson

Heimild: Herforingjaráðskort
Eskifjarðarheiði

Frá Eskifirði um Eskifjarðarheiði að Þuríðarstöðum í Eyvindardal.

Var áður fyrr helzta samgönguleiðin milli Fljótsdalshéraðs og Reyðarfjarðarkaupstaðar hins forna við Breiðuvík og eftir 1800 áfram til kaupstaðar í Eskifirði. Í janúar 1942 lenti 70 manna fjallaherdeild brezka setuliðisins á Reyðarfirði í hrakningum við æfingar á Eskifjarðarheiði. Fengu óvænta slydduhríð í fangið og komust ekki til byggða. Fólk í Veturhúsum, innsta bæ í Eskifirði, fann flesta hermennina, en átta urðu úti. Var þetta mannskæðasta áfall setuliðsins á Íslandi í síðari heimsstyrjöldinni.

Förum frá Eskifirði vestur með Eskifjarðará að norðanverðu og síðan um Langahrygg norður á Eskifjarðarheiði, sem er hæst nyrst, 640 metrar á Urðarfleti. Niður um Urð í botn Tungudals. Síðan förum við áfram norðvestur Tungudal og Eyvindardal. Handan Tungufells liggur Svínadalur samsíða Fagradal til Reyðarfjarðar. Komum á Mjóafjarðarveg 953 og eftir honum að Þuríðarstöðum í Eyvindardal.

16,1 km

Austfirðir

Nálægar leiðir: Fönn, Búðará.

Skrásetjari: Jónas Kristjánsson

Heimild: Herforingjaráðskort
Eskidalsvað

Frá Þóroddsstöðum í Grímsnesi um Eskidalsvað á Brúará að Skálholti.

Brúará er ein af vatnsmestu bergvatnsám á landinu. Hún var aðeins reið, þegar lítið var í ánni, því að hún getur verið vatnsmikil og straumþung, eins og kemur fram í frásögn Sturlungu af ferð Auðuns kols. Þá kusu menn frekar að fara um Laugarvatn og síðan Böðmóðsstaðavað eða Miklaholtsnesvað við Böðmóðsstaði eða Reykjavað við Syðri-Reyki, eins og Órækja gerði. Eskidalsvað fóru menn frekar í viðlögum eins og Auðunn kollur gerði. Nú er vaðið orðið nánast ófært vegna breytinga í ánni. Því fara menn fyrir norðan Mosfell og síðan yfir brúna við Spóastaði. Eskidalsvað er fram af Þórisstöðum, sunnan við Reykjanes.

Á nýársnótt 1242 reið Órækja Snorrason frá Þingvöllum með 500 manna liði til að hefna vígs Gissurar Þorvaldssonar á Snorra Sturlusyni, föður Órækju. Á Lyngdalsheiði hittu þeir Auðun koll, en létu hann lausan. Fór hann leið sína vestur, þar til leiti bar milli. Sneri þá aftur leiðinni þann veg, sem heiðin liggur lægra. Þegar þeir komu gegnt Reyðarmúla, tók að rökkva. Sneri Órækja leið sinni til Laugardals. Auðunn jók ferðina, sem hann mátti, hljóp heiðina þvert til Lyngdals ok svo austur fyrir ofan Svínavatn til Þórisstaða og fékk sér þar hest yfir Eskidalsvað. Var áin mikil, ok synti hann þar yfir. Síðan hljóp hann heim í Skálholt og varaði Gissur við ferð Órækju. Eskidalsvað var á svipuðum slóðum og ferja var síðar á Brúará yfir í Skálholtstungu.

Byrjum milli Þóroddstaða og Neðra-Apavatns við þjóðveg 37 í Laugardal. Þaðan förum við götu vestur á Selhæð og síðan suður yfir þjóðveg 35 hjá Mosfelli og áfram eftir heimreið að Þórisstöðum eða Reykjanesi. Frá þeim bæjum förum við beint að Brúará á Eskidalsvaði. Ef vaðið er ófært, þurfum við að sundríða eða fara upp að brúnni við Spóastaði. Af vaðinu komum við í land í Skálholtstungu og förum upp tunguna og Skálholtsmýrar í Skálholt. Ég hef þetta vað á listanum af sagnfræðilegum ástæðum, en mæli ekki með, að hestamenn noti það.

9,9 km

Árnessýsla

Ekki fyrir hesta

Ekki fyrir göngufólk

Nálægar leiðir: Biskupavegur, Lyngdalsheiði, Dráttarhlíð, Bakkagötur, Vörðufell, Iðubrú.

Skrásetjari: Jónas Kristjánsson

Heimild: Sturlunga
Ennisdalur

Frá Rifi til Ólafsvíkur sunnan Ennis.

Þetta var þrautaleið, þegar ekki var fært fyrir Enni. Árið 1929 stóð til að leggja bílveg um Ennisdal, en af því varð ekki. Mörgum áratugum síðar var svo lagður vegur fyrir utan Enni.

Byrjum hjá flugvellinum sunnan við Rif. Förum austur að Enni og síðan um Ennisdal í 240 metra hæð og yfir Hvalsá á jeppaslóðina um Jökulháls. Fylgjum henni norður og niður til Ólafsvíkur.

8,0 km

Snæfellsnes-Dalir

Nálægir ferlar: Beruvík.

Nálægar leiðir: Ólafsvíkurenni, Jökulháls.

Skrásetjari: Jónas Kristjánsson

Heimild: Herforingjaráðskort
Engitjarnarás

Frá Harðbaksvatni að Raufarhafnarvegi mlli Blikalóns og Raufarhafnar.

Byrjum vestan Harðbaks við þjóðveg 85 austan Harðbaksvatns. Förum suður um Engitjarnarás að Raufarhafnarvegi austan við Harðbaksjarðbakka. Raufarhafnarvegur liggur vestan frá Blikalóni austur að Raufarhöfn.

5,0 km

Þingeyjarsýslur

Nálægar leiðir: Raufarhafnarvegur.

Skrásetjari: Jónas Kristjánsson

Heimild: Herforingjaráðskort